Staatskaping: Presidensie moet opdok vir appèlJacob Zuma (Foto: Nic Bothma, Pool via AP) Die Noord-Gautengse hooggeregshof het Woensdag beslis dat die presidensie verantwoordelik is vir die koste van die aansoek om verlof tot appèl teen ŉ hooggeregshofuitspraak wat met die voormalige openbare beskermer se staatskapingverslag verband hou. eNCA berig die presidensie was Woensdag in die hof om formeel kennis te gee van pres. Cyril Ramaphosa se besluit op 6 April om die aansoek om verlof tot appèl, wat deur oudpres. Jacob Zuma ingedien is toe hy nog president was, terug te trek. Zuma het dié appèl in Desember voor sy bedanking in Februarie by die Noord-Gautengse hooggeregshof ingedien. Hy wou verhoed dat Thuli Madonsela, die voormalige openbare beskermer (OB), se staatskapingsverslag bekend gemaak word, maar die hof het beslis dat dié verslag in openbare belang is. Die hof het ook beslis dat Zuma in sy persoonlike hoedanigheid vir die regskostes van sowat R10 miljoen moet betaal, waarna hy geappelleer het. News24 berig Isaac Chowe, vir die presidensie, het Woensdag gevra dat die hof ŉ kostebevel vir die appèlaansoek maak tot op 6 April. Chowe het ook aangedui dat Ramaphosa se terugtrekking van die appèlaansoek nie vir Zuma verhoed om in sy persoonlike hoedanigheid teen die hofuitspraak te appelleer nie. Regterpresident Dunstan Mlambo het die presidensie se terugtrekking van die aansoek om verlof tot appèl toegestaan en beveel dat die koste van hierdie terugtrekking deur die presidensie betaal moet word. Zuma is egter steeds aanspreeklik vir die ander regsonkoste wat aangegaan is voordat die appèlaansoek in Desember ingedien is.